Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 2717/93 για την επιβολή οριστικού δασμού αντιντάμπινγκ στις εισαγωγές σιδηροχρωμίου με μέγιστη περιεκτικότητα κατά βάρος σε άνθρακα 0,5% (σιδηροχρώμιο χαμηλής περιεκτικότητας σε άνθρακα) καταγωγής Καζακστάν, Ρωσίας και Ουκρανίας (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στόχος της πρότασης είναι να διευκρινίσει τον τύπο του προϊόντος που καλύπτεται από τα υπάρχοντα μέτρα αντιντάμπινγκ που έχουν επιβληθεί στις εισαγωγές σιδηροχρωμίου με μέγιστη περιεκτικότητα κατά βάρος σε άνθρακα 0,5% (σιδηροχρώμιο χαμηλής περιεκτικότητας σε άνθρακα) καταγωγής Καζακστάν, Ρωσίας και Ουκρανίας.

1. Στις 2 Οκτωβρίου 1998, η Επιτροπή κίνησε με δική της πρωτοβουλία ενδιάμεση επανεξέταση που περιοριζόταν να διευκρινίσει την κάλυψη του προϊόντος από τα μέτρα αντιντάμπινγκ.

2. Κατά τη διάρκεια της παρούσας έρευνας, καθορίστηκε ότι το σιδηροχρώμιο χαμηλής περιεκτικότητας σε άνθρακα που προέρχεται από θραύσματα χαλυβοκραμάτων με μέγιστη περιεκτικότητα σε χρώμιο 30%, διαφέρει σημαντικά από το προϊόν που υπόκειται στα μέτρα βάσει του κανονισμού (ΕΟΚ) αριθ. 2717/93 του Συμβουλίου και επομένως πρέπει να αποκλεισθεί από το πεδίο εφαρμογής αυτών των μέτρων.

3. Ως προς αυτό, συνάγεται το συμπέρασμα ότι οι εισαγωγές σιδηροχρωμίου μέγιστης περιεκτικότητας κατά βάρος σε άνθρακα 0,5% και περιεκτικότητας σε χρώμιο κατώτερης του 30% δεν πρέπει να συμπεριληφθούν στις εισαγωγές του προϊόντος που καλύπτονται από τα μέτρα.

4. Υπό αυτές τις συνθήκες, είναι σκόπιμο να ισχύουν οι διαπιστώσεις αυτής της έρευνας από την ημερομηνία ενάρξεως ισχύος του οριστικού κανονισμού.

5. Οι διαβουλεύσεις με τα κράτη μέλη στο πλαίσιο της συμβουλευτικής επιτροπής έδειξαν ότι κανένα κράτος μέλος δεν είναι αντίθετο με την προτεινόμενη τροποποίηση του οριστικού κανονισμού.

6. Προτείνεται επομένως στο Συμβούλιο να εγκρίνει τον επισυναπτόμενο κανονισμό.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 2717/93 για την επιβολή οριστικού δασμού αντιντάμπινγκ στις εισαγωγές σιδηροχρωμίου με μέγιστη περιεκτικότητα κατά βάρος σε άνθρακα 0,5% (σιδηροχρώμιο χαμηλής περιεκτικότητας σε άνθρακα) καταγωγής Καζακστάν, Ρωσίας και Ουκρανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ειδικότερα το άρθρο 11 παράγραφος 3,

[1] ΕΕ L 56, 6.3.1996, σ.1 (όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128, 30.4.1998, σ.18)).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας ότι:

I. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΟΚ) αριθ. 2717/93 [2] (εφεξής "ο οριστικός κανονισμός"), το Συμβούλιο επέβαλε οριστικό δασμό αντιντάμπινγκ στις εισαγωγές σιδηροχρωμίου με μέγιστη περιεκτικότητα σε άνθρακα 0,5% που υπάγεται στους κωδικούς ΣΟ 7202 49 10 και 7202 49 50, καταγωγής Καζακστάν, Ρωσίας και Ουκρανίας. Τα μέτρα συνίστανται σε ειδικό δασμό 0,31 ECU ανά καθαρό χιλιόγραμμο σιδηροχρωμίου χαμηλής περιεκτικότητας σε άνθρακα.

[2] ΕΕ L 246, 2.10.1993, σ. 1.

II. ΕΠΑΝΕΞΕΤΑΣΗ

(2) Στις 2 Οκτωβρίου 1998, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [3], η Επιτροπή, μετά από διαβουλεύσεις με τη συμβουλευτική επιτροπή, κίνησε με δική της πρωτοβουλία, διαδικασία επανεξέτασης δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου (εφεξής "ο βασικός κανονισμός"), μαζί με επανεξέταση ενόψει της λήξεως ισχύος των μέτρων, βάσει αιτήσεως που υπέβαλε ο σχετικός κοινοτικός κλάδος παραγωγής, και άρχισε έρευνα. Αυτή η ενδιάμεση επανεξέταση περιορίστηκε στη διευκρίνηση του προϊόντος που καλύπτεται από τα μέτρα.

[3] ΕΕ C 303, 2.10.1998, σ. 4.

(3) Η Επιτροπή έδωσε στα μέρη που είναι γνωστό ότι ενδιαφέρονται, την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(4) Ο κοινοτικός παραγωγός γνωστοποίησε γραπτώς τις απόψεις του. Επιπλέον, υποβλήθηκαν πληροφορίες από την εταιρεία Thyssen Aktiengesellschaft, Γερμανία, που είναι ένας μη συνδεδεμένος εισαγωγέας του προϊόντος που καλύπτεται από τα μέτρα στην Κοινότητα.

(5) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για την έρευνά της όσον αφορά την κάλυψη του προϊόντος από τα μέτρα και πραγματοποίησε επιτόπιες επαληθεύσεις στις εγκαταστάσεις των ακόλουθων εταιρειών:

-- Elektrowerk Weisweiler GmbH, Weisweiler, Γερμανία*

-- Zimbabwe Alloys Limited, Gweru, Zιμπάμπουε.

III. ΚΑΘΟΡΙΣΜΟΣ ΤΟΥ ΠΡΟΪΟΝΤΟΣ ΠΟΥ ΚΑΛΥΠΤΕΤΑΙ ΑΠΌ ΤΟΝ ΚΑΝΟΝΙΣΜΟ (ΕΟΚ) αριθ. 2717/93 ΤΟΥ ΣΥΜΒΟΥΛΙΟΥ

(6) Σύμφωνα με το άρθρο 1 του οριστικού κανονισμού, το εν λόγω προϊόν ορίζεται ως το "σιδηροχρώμιο με μέγιστη περιεκτικότητα κατά βάρος σε άνθρακα 0,5% που υπάγεται στους κωδικούς ΣΟ 7202 49 10 και 7202 49 50" (εφεξής "το υπό εξέταση προϊόν").

(7) Τα μέτρα που επιβλήθηκαν από τον οριστικό κανονισμό δεν διευκρίνιζαν την ελάχιστη περιεκτικότητα σε χρώμιο του υπό εξέταση προϊόντος.

(8) Σε εφαρμογή των σημειωμάτων 1 (γ) και 1 (ζ) του κεφαλαίου 72 της Συνδυασμένης Ονοματολογίας (Παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο) ορισμένα προϊόντα που περιέχουν χρώμιο πάνω από 10%, μπορούν επίσης να ταξινομηθούν στους κωδικούς ΣΟ 7202 49 10 και 7202 49 50 και ως εκ τούτου υπόκεινται στον προαναφερόμενο δασμό αντιντάμπινγκ.

(9) Ωστόσο, κατά τη διάρκεια της ενδιάμεσης επανεξέτασης, καθορίστηκε ότι το σιδηροχρώμιο χαμηλής περιεκτικότητας σε άνθρακα που προέρχεται από θραύσματα χαλυβοκραμάτων με μέγιστη περιεκτικότητα σε χρώμιο 30% (εφεξής "προϊόν χαμηλής περιεκτικότητας σε χρώμιο") διαφέρει σημαντικά από το υπό εξέταση προϊόν. Αυτές οι διαφορές συνίστανται κυρίως στο ότι το προϊόν χαμηλής περιεκτικότητας σε χρώμιο λαμβάνεται από διαφορετικά συστατικά, ότι η περιεκτικότητά του σε χρώμιο και οι τιμές του είναι αισθητά χαμηλότερες από εκείνες του υπό εξέταση προϊόντος και ότι μπορεί να χρησιμοποιηθεί μόνον στο πρώτο στάδιο παραγωγής ανοξείδωτου χάλυβα, δηλ. για την παρασκευή τήγματος πρωτογενούς ακατέργαστου χαλυβοκράματος.

(10) Με βάση τις ανωτέρω διαφορές μεταξύ του προϊόντος χαμηλής περιεκτικότητας σε χρώμιο και του υπό εξέταση προϊόντος, συνάγεται το συμπέρασμα ότι οι εισαγωγές σιδηροχρωμίου με μέγιστη περιεκτικότητα κατά βάρος σε άνθρακα 0,5% και με περιεκτικότητα σε χρώμιο κάτω του 30% δεν πρέπει να συμπεριληφθούν στο προϊόν που καλύπτεται από τα μέτρα.

(11) Λόγω του γεγονότος ότι η παρούσα επανεξέταση περιορίζεται στη διευκρίνιση του προϊόντος που καλύπτετο από τα αρχικά μέτρα, ώστε να αποτραπεί η πρόκληση ζημίας στους εισαγωγείς του προϊόντος, είναι σκόπιμο να ισχύουν οι διαπιστώσεις από την ημερομηνία ενάρξεως ισχύος του οριστικού κανονισμού.

(12) Τα ενδιαφερόμενα μέρη ενημερώθηκαν σχετικά με τα πραγματικά περιστατικά και τις παρατηρήσεις βάσει των οποίων επρόκειτο να τροποποιηθεί ο οριστικός κανονισμός, και αφού τους δόθηκε η ευκαιρία να γνωστοποιήσουν τις απόψεις τους, δεν προέβαλαν αντίρρηση.

(13) Με βάση τα ανωτέρω, το Συμβούλιο καταλήγει στο συμπέρασμα ότι πρέπει να τροποποιηθεί ο οριστικός κανονισμός όσον αφορά την κάλυψη του προϊόντος από τα μέτρα.

(14) Αυτή η επανεξέταση δεν επηρεάζει την ημερομηνία λήξεως ισχύος του κανονισμού (ΕΟΚ) αριθ. 2717/93 δυνάμει του άρθρου 11 παράγραφος 2 του βασικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 1 του κανονισμού (ΕΟΚ) αριθ. 2717/93 αντικαθίσταται από τα ακόλουθα:

" Επιβάλλεται οριστικός δασμός αντιντάμπινγκ στις εισαγωγές σιδηροχρωμίου με μέγιστη περιεκτικότητα κατά βάρος σε άνθρακα 0,5% και με περιεκτικότητα σε χρώμιο 30% και άνω, που υπάγεται στους κωδικούς ΣΟ 7202 49 10 και 7202 49 50 [Κωδικοί Τaric: 7202 49 10 11, 7202 49 10 19, 7202 49 50 11 και 7202 49 50 19], καταγωγής Καζακστάν, Ρωσίας και Ουκρανίας".

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων και εφαρμόζεται σε όλες τις εισαγωγές σιδηροχρωμίου με μέγιστη περιεκτικότητα σε άνθρακα 0,5% καταγωγής Καζακστάν, Ρωσίας και Ουκρανίας που τέθηκαν σε ελεύθερη κυκλοφορία στην Κοινότητα από τις 2 Οκτωβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος